Skihopping i Belarus

Belarus har hatt skihoppere i OL og flere VM etter at landet ble selvstendig i 1991, men de belarusiske hopperne har ikke greid å markere seg i stor grad.

Historie 

Det første hopprennet i Belarus ble arrangert i Minsk i 1936, og det første belarusiske mesterskapet ble holdt i 1955. Tidlig på 1960-tallet ble det bygd mindre hoppbakker i Minsk, Mahiljoŭ og Polatsk.

Skihoppere 
Landets beste plassering i OL eller VM er Aleksandr Sinjavskijs 32.-plass (av 62 deltakere) i stor bakke under OL i Nagano (Hakuba) i 1998. Beste plassering i verdenscupen har Pjotar Tsjaadajev, med 24.-plass i Oslo i 2007. Også Andrej Lyskovets, Maksim Anisimov og Andrej Sjibko har tatt poeng (blant de 30 beste) i verdenscupen. Anisimov er den belaruseren som har deltatt i klart flest verdenscuprenn, 33, men han har tatt poeng i bare to av dem. Tsjaadajev ble nummer 5 i junior-VM i Rovaniemi i 2005.

Belarus har vært med i lagkonkurransen i VM i 2003 og 2005 (stor- og normalbakke) og VM i skiflyging 2004, men har ikke blitt bedre enn tredje sist. Landets beste plassering i lagmesterskap er 7.-plass av 12 lag i vinter-Universiaden i Torino (Pragelato) i 2007.

Deltakere i OL, VM og VM i skiflyging 
 Dmitrij Afanasenko: VM 2003 og 2005, VM i skiflyging 2004
 Maksim Anisimov: OL 2006, VM 2005 og 2007 (kvalifisering), VM i skiflyging 2004
 Sergej Bobrov: VM 1999, VM i skiflyging 1998
 Aleksandr Diadulia: VM 1999 og 2003
 Andrej Lyskovets: OL 2002, VM i skiflyging 1998
 Aleksandr Ogorodnikov: VM 1993
 Aleksej Sjibko: OL 1998, VM i skiflyging 1998
 Aleksandr Sinjavskij: OL 1994 og 1998, VM 1993 og 1997, VM i skiflyging 1998
 Ivan Sobolev: VM 2003, 2005 og 2009 (kvalifisering)
 Aleksandr Svetlov: VM 2003, VM i skiflyging 2004
 Pjotar Tsjaadajev: OL 2006 (kvalifisering), VM 2005 og 2007 (kvalifisering), VM i skiflyging 2004

Hoppbakker 
Belarus har per 2010 bare ett hoppanlegg av noen betydning. Idrettsanlegget i Raubitsji utenfor hovedstaden Minsk har tre hoppbakker, den største K74. Dette idrettsanlegget er for øvrig mer kjent som skiskytterarena, og VM i skiskyting ble arrangert der i 1974, 1982 og 1990.

Se også 
 Skihopping i Sovjetunionen

Kilder 
 Belorusskij lyzjnyj sojuz: Informatsija o razvitii pryzjkov na lyzjakh s tramplina v Respublike Belarus (Belarus’ skiforbund: Belarusisk skihoppings historie, russisk, besøkt 19. desember 2010)
 FIS: Skihoppere fra Belarus (besøkt 19. desember 2010)
 Sports Reference: Belarus Ski Jumping  (olympiaresultater, besøkt 19. desember 2010)
 Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, flere sider
 Skijumping.pl: Egzotyczne skoki narciarskie (s. 5, polsk, besøkt 19. desember 2010)
 Skisprungschanzen-Archiv: Belarus (engelsk, besøkt 19. desember 2010)

Eksterne lenker